NEUVOSTON DIREKTIIVI,

annettu 28 päivänä maaliskuuta 1983,

eräiden hylkeiden kuuttien nahkojen ja niistä valmistettujen tuotteiden tuonnista jäsenvaltioihin (83/129/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon edustajakokouksen lausunnon(1)

ottaa huomioon talous- ja sosiaalikomitean lausunnon(2)

sekä katsoo, että

edustajakokous on hyväksynyt päätöslauselman yhteisön alueella tapahtuvasta hyljetuotteiden, erityisesti grönlanninhylkeiden ja kuplahylkeiden kuuteista saatavien tuotteiden kaupasta,

monissa jäsenvaltioissa on jo toteutettu lakisääteisiä tai vapaaehtoisia toimenpiteitä grönlanninhylkeiden poikasten ("whitecoat") ja kuplahylkeiden poikasten ("bluebacks") nahkojen tuonnin ja markkinoinnin rajoittamiseksi; yksi jäsenvaltio vaatii jo nyt kaikkien hyljetuotteiden merkitsemistä,

useissa tutkimuksissa on tuotu esiin huoli grönlanninhylje- ja kuplahyljekantojen tilasta ja erityisesti muun kuin perinteisen metsästyksen vaikutuksesta kuplahylkeiden säilymiseen ja niiden kannan tilaan,

hylkeiden ja muiden lajien hyödyntäminen on, siinä määrin kuin ne kestävät hyödyntämistä ja edellyttäen, että luonnon tasapainoa asianmukaisesti vaalitaan, luonnollista ja hyväksyttävää toimintaa, joka on eräillä alueilla maailmassa tärkeä osa perinteistä elämää ja taloutta; Inuit-kansan perinteisesti harjoittama metsästys ei kohdistu kuutteihin, joten näin ollen on suotavaa huolehtia siitä, että Inuit-kansan etuihin ei puututa,

on toivottavaa toteuttaa tieteellisiä näkökohtia ja seurauksia käsitteleviä syventäviä tutkimuksia grönlanninhylkeiden ja kuplahylkeiden kuuttien valikoivasta pyynnistä; näiden tutkimusten tuloksia odotettaessa on suotavaa toteuttaa väliaikaisia toimenpiteitä tai jatkaa niitä neuvoston ja jäsenvaltioiden hallitusten edustajien 5 tammikuuta 1983 antaman päätöslauselman(3) mukaisesti,

on todettu, että kuuttien metsästystä on jo jossain määrin rajoitettu; neuvosto on pyytänyt komissiota jatkuvissa yhteyksissään asianomaisten maiden kanssa edelleen etsimään ratkaisuja, jotka tekevät tuontirajoitukset tarpeettomiksi, ja

neuvosto tarkastelee tilannetta uudelleen komission sille 1 päivään syyskuuta 1983 mennessä esittämän kertomuksen perusteella,

ON ANTANUT TÄMÄN DIREKTIIVIN:

1 artikla

1. Jäsenvaltioiden on toteutettava kaikki tarvittavat toimenpiteet tai jatkettava niitä sen varmistamiseksi, että liitteessä lueteltuja tuotteita ei tuoda kaupallisessa tarkoituksessa niiden alueelle.

2. Niiden on ilmoitettava tästä välittömästi komissiolle.

2 artikla

Tätä direktiiviä sovelletaan 1 päivästä lokakuuta 1983 alkaen 1 päivään lokakuuta 1985 asti, jollei neuvosto toisin päätä komission ehdotuksesta määräenemmistöllä, ottaen huomioon komission neuvostolle 1 päivään syyskuuta 1983 mennessä esittämän kertomuksen.

3 artikla

Tätä direktiiviä sovelletaan ainoastaan sellaisiin tuotteisiin, joita ei saada Inuit-kansan perinteisen metsästyksen tuloksena.

4 artikla

Tämä direktiivi on osoitettu kaikille jäsenvaltioille.

Tehty Brysselissä 28 päivänä maaliskuuta 1983.

Neuvoston puolesta

Puheenjohtaja

J. ERTL

(1) EYVL N:o C 334, 20.12.1982, s. 132,

(2) EYVL N:o C 346, 31.12.1982, s. 1,

(3) EYVL N:o C 14, 18.1.1983, s. 1